নারদ কাণ্ডে সুপ্রিম কোর্টে ধাক্কা খাওয়ার পরেই দিল্লিতে আইনজীবীদের প্যানেল সম্পূর্ণ বদলে দিলেন মুখ্যমন্ত্রী মমতা বন্দ্যোপাধ্যায়। বদল করতে গিয়ে যে নামী-দামি আইনজীবীদের সেই দলে অন্তর্ভুক্ত করলেন, তা নিয়ে তৃণমূলের ভিতরে প্রশ্ন তুলছেন দলেরই একাংশ।
শুক্রবারই এই প্যানেলে কপিল সিব্বল, গোপাল সুব্রহ্ম্যণমের মতো ‘দামি’ আইনজীবীদের রাখা হয়েছে। তার মানেই এদের অ্যাপিয়ারেন্স ফি বাবদ খরচ দেওয়া মানে আসলে সরকারেরই খরচ বাড়ানো। সেই খরচের টাকা দেওয়া হয় সাধারণ মানুষের করের টাকাতেই।
রাজ্য সরকারকে নানা কারণে মামলা লড়তেই হয় সুপ্রিম কোর্টে। সেখানে এইরকম নামি আইনজীবীদের পরামর্শ ও সওয়ালের প্রয়োজন হয় মাঝে মাঝে। কিন্তু সাম্প্রতিক কয়েকটি মামলার উদাহরণ দেখলেই বোঝা যাচ্ছে, সরকারের মূল উদ্দেশ্যই হচ্ছে তৃণমূলের অভিযুক্তদের বাঁচানো। 
আরও পড়ুন:—
দলের নেতাদের নিয়ে ফের সিবিআই আশঙ্কা মুখ্যমন্ত্রীর গলায়! কী বললেন তিনি
মমতার সরকার নিয়ে কোনও ‘আপত্তি’ নেই আরএসএসের
তৃণমূলের এক শীর্ষ নেতার কথায়, ‘এত টাকা খরচ করে নারদায় অভিযুক্তদের বাঁচাতে গিয়ে সুপ্রিম কোর্টে মুখ পুড়েছে সরকারেরই। এ টাকা যাচ্ছে তো সরকারি কোষাগার থেকেই। বিজেপি-র বিরুদ্ধে আক্রমণাত্মক হতে গিয়ে অভিযুক্ত নেতাদের ব্যাপারে সরকারের নাক গলানোর কোনও যুক্তি থাকতে পারে না।’
কিন্তু এই নেতাই স্বীকার করছেন নেত্রী সিদ্ধান্ত নেন একা। সেখানে কারও কিছু বলার থাকে না। তবে তাঁর মতে, রাজনৈতিক প্রতিহিংসার মোকাবিলা রাজনৈতিক ভাবেই করা যেতে পারে, আইনি লড়াই অভিযুক্তদেরই লড়তে দেওয়া হোক।
প্রকাশ্যে বিস্তারিত কিছু না বলতে চাইলেও তৃণমূলের এক সাংসদ মনে করেন, এই ধরনের কাজে যে মানুষের কাছে ভুল বার্তা যাচ্ছে, তা বলার অপেক্ষা রাখে না। 
বিরোধীরাও ইতিমধ্যে মমতা সরকারের আইনি লড়াইয়ের খরচ নিয়ে প্রশ্ন করছেন। এবারে নিজের দলের ভিতরেও একই প্রশ্ন উঠছে। তবে তৃণমূলের যে কোনও সিদ্ধান্ত একা মমতাই নেন। ফলে তিনি যতক্ষণ না মনে করছেন যে, এই নামি আইনজীবীদের দিয়ে দলের নেতাদের বাঁচানো ভুল হচ্ছে, ততক্ষণ কিছু হওয়া সম্ভব নয়।